|  |  |
| --- | --- |
| Številka: | 024-5/2022-3340-7 |
| Datum: | 13. 09. 2023 |

**Zadeva: Zapisnik 5. seje Delovne skupine za trajni dialog z nevladnimi organizacijami v kulturi**

**Pričetek seje:** 13.9. 2023, ob 14.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Mihael Kelemina, MK
2. Inga Remeta
3. Mija Aleš
4. Uroš Veber
5. Sonja Kralj, MK
6. Tjaša Pureber, MK
7. Ines Kežman
8. Borut Pelko

**Ostali prisotni:**

1. Tarra Stermšek Kristan, MK

**Opravičeno odsotni:**

1. dr. Tomaž Simetinger
2. Petra Hazabent

**Dnevni red:**

1. Potrditev zapisnika 4. seje delovne skupine z dne 15. junija 2023;
2. Sofinanciranja projektov nevladnih organizacij, izbranih na razpisih, sofinanciranih iz proračuna Evropske unije za obdobje 2022-2024 (MJU);
3. Poročilo MK o prenovi razpisov;
4. Ukrepi MK na področju NVO zaradi poplav;
5. Poročilo o podpornem razpisu za nevladne organizacija za leti 2024 in 2025;
6. Dogovor o vsebini in gostih za razpravo na seji o prostorskih potrebah NVO;
7. Razno (določitev teme naslednje seje itn.).

**Sklep 1: Člani delovne skupine potrjujejo dnevni red 5. seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnika 4. seje Delovne skupine za trajni dialog z nevladnimi organizacijami v kulturi.**

**Sklep 2: Člani delovne skupine potrjujejo zapisnik 4. Seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Sofinanciranja projektov nevladnih organizacij, izbranih na razpisih, sofinanciranih iz proračuna Evropske unije za obdobje 2022-2024 (MJU)**

Uroš Veber je vprašal, kaj lahko nevladne organizacije naredijo glede sofinanciranja projektov in kaj je glede tega naredil MK.

Sonja Kralj je povedala, da so dobili obvestilo o težavah prijaviteljev s strani Asociacije in Motovile. Posvetovali so se tudi z Ministrstvom za javno upravo. Na MK iščejo rešitve, pri čemer je razmejitev odgovornosti jasna in MK ne sme posegati v potek razpisov drugih ministrstev. Ministrica je obveščena o predlogu NVO, da se ministrici na to temo sestaneta.

Uroš Veber je vprašal, če je smiselno, da so na sestanku prisotni tudi deležniki, saj meni, da bi bilo dobro sestanek organizirati na širši ravni.

Sonja Kralj meni, da bi bilo boljše, da ministrici sestankujeta sami, seveda pa so deležniki vabljeni k postavljanju vprašanj.

Inga Remeta je povedala, da so na Asociaciji sredi poletja pridobili pravno mnenje zaradi domnevnih nepravilnosti pri izvajanju poziva. Zbrali so mnenja in pripravljajo dopis za Ministrstvo za javno upravo, v katerem opozarjajo na napake pri postopku.

Sonja Kralj doda, da MK razmišlja, kako dodatno podpreti najuspešnejše izvajalce na evropskih projektih.

**Sklep 3: Delovna skupina poziva, da se odvije skupni sestanek ministric za kulturo in javno upravo na temo t.i. »*matcing funds*«.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Poročilo MK o prenovi razpisov**

Mihael Kelemina je orisal prenovo enoletnih razpisov na štirih področjih ustvarjalnosti, vključno z digitalizacijo. Povedal je, da se bo razpis ločeval po področjih za samozaposlene v kulturi, NVO, javne zavode itn. Pri mladih avtorjih se znižujejo potrebne reference, prijavijo se lahko tudi kolektivi. Dvigujejo so obvezni predpisani honorarji, ukinja se prag 81 točk, financirani bodo projekti, ki bodo prejeli največ točk do porabe sredstev. To pomeni, da tisti s 100 točkami prejmejo celoten zaprošen znesek, nižje točke pa pomenijo odstotke zaprošenega zneska. Doda, da je razpis odprt do 23. oktobra 2023.

Tjaša Pureber pove, da se je z razpisi pohitrilo, zato da bodo rezultati znani čim prej v začetku leta.

Inga Remeta je vprašala, če bo fokus bolj na postprodukciji kot na novi produkciji.

Mihael Kelemina je odgovoril, da bo postprodukcija na področju uprizoritvene dejavnosti samostojni razpis, na področju vizualne umetnosti pa ostaja enako kot do zdaj.

Uroš Veber je izrazil željo, da bi se odvijal dialog glede razpisov.

Tjaša Pureber je spomnila, da je bila skupina pozvana, da pripravi generalne usmeritve in komentarje glede situacije na terenu za enoletne razpise. Z delovno skupino za samozaposlene so se dogovorili, da bodo tekoče razpise pregledali in podali komentarje, ki jih lahko ministrstvo preuči ob oblikovanju razpisov za prihodnje leto. Člane skupine za nevladne organizacije prosi za enak pristop. Ob tem doda spremembe pri razpisu za podporne projekte. Za leti 2024/25 so se sredstva povečala iz dosedanjih 150.000€ na skupno 600.000 evrov (300.000 evrov na leto). Razpis ohranja sklope za vsebinske mreže, stanovska društva in nevladne organizacije, ki izvajajo podporne programe, pri čemer sta za slednje na voljo dva sklopa, eden za večje in drugi za manjše projekte. Upoštevan je bil predlog, da je možna hkratna prijava na sklop C in sklop D.

**Sklep 4: Delovna skupina se je seznanila z reformo razpisov.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Ukrepi MK na področju NVO zaradi poplav**

Tjaša Pureber je povzela ukrepe MK pri odpravljanju posledic poplav. Povedala je, da so v prvi interventni zakon vpeljali temeljni dohodek za samozaposlene v kulturi, z drugim zakonodajnim paketom so jim znižali prag za izpad dohodkov iz 50% na 25%. Dohodek je izvzet iz cenzusa. Poskrbeli so za filmarje, ki so zgubili snemalne dneve na poplavnih lokacijah, in poskrbeli za vpeljavo solidarnostne pomoči za samozaposlene v kulturi po vzoru javnih uslužbencev. Omogočili so, da lahko nevladne organizacije, ki so utrpele škodo, to prijavijo z enotnim obrazcem. Ti obrazci bodo beležili škodo na opremi, materialih in škodo zaradi izpada dohodka.

Mija Aleš je vprašala, če je mogoče podati skupno oceno, kakšen odstotek škode bi lahko bil povrnjen za kulturo.

Tjaša Pureber je povedala, da se ocena škoda še zbira, zato je potrebno za vse nadaljnje korake najprej počakati na skupno oceno.

**Sklep 5: Delovna skupina se je seznanila z ukrepi MK pri odpravljanju škode zaradi poplav.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Dogovor o vsebini in gostih za razpravo na seji o prostorskih potrebah NVO**

Uroš Veber ni bil prepričan, koga naj bi vabili na sejo, ker je tema široka.

Mihael Kelemina je povedal, da je MK točko na dnevni red uvrstil na pobudo ene izmed članic skupine, da se skupaj dogovorijo, koga želijo povabiti.

Borut Pelko je poudaril, da meni, da je za opremo že poskrbljeno znotraj JSKD, zato meni, da bi ga bilo potrebno le okrepiti.

Tjaša Pureber je dodala, da je pomembno, da je za nekatere razpise tudi na MK narejena investicijska dokumentacija, ki omogoča nakup opreme. Povedala je še, da bo razpis za opremo NVO, tako ljubiteljskih kot poklicnih, JSKD objavil 15. septembra 2023.

Boruta Pelka je zanimalo, ali obstaja možnost popisa javne kulturne infrastrukture, tako na občinskem kot državnem nivoju.

Tjaša Pureber je pojasnila, da tak popis obstaja, je javno objavljen, in ga MK redno osvežuje na letni ravni na svojih spletnih straneh. Izpostavi, da je bistvo te točke dnevnega reda, da skupino preveri, če želi na temo prostorskih potreb NVO, skladno s pobudo ene od članic razpravljati, in če da, ali si na razpravi želijo še kakšnega gosta.

Uroš Veber je vprašal, ali ima MK posebno fokusno skupino, ki deluje na tem področju.

Tjaša Pureber je pritrdila, da je takšna skupina ustanovljena na ravni priprave sprememb NPK.

Uroš Veber je predlagal, da na tej točki ne organizirajo posebne seje na temo prostorske problematike NVO.

1. **Razno (določitev teme naslednje seje itn.)**

Tjaša Pureber je predlagala, da se med teme naslednje seje uvrstijo spremembe Nacionalnega programa za kulturo in akcijski načrt.

Uroš Veber je predlagal, da je glavna tema naslednje seje NPK, v kolikor ostane dovolj časa, pa tudi akcijski načrt.

Tjaša Pureber in Mihael Kelemina sta predala še kratko poročilo glede rešitve situacije mariborskih kulturnikov, ki jih je ob napovedanem odvzemu sredstev s strani mariborske občine rešilo ministrstvo; o tem, da je MK s posebnim pozivom naslovil težave inflacijskih pritiskov na NVO; ter skladno s pozivom skupine organiziral sestanek z Ministrstvom za finance glede reševanja situacije NVO v projektu EPK Nova Gorica.

Seja se je zaključila ob 16:00

**Zapisala:**

Tarra Stermšek Kristan, študentka

**Podpis:**

Uroš Veber,

predsednik Delovne skupine za trajni dialog z nevladnimi organizacijami v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* **L**ista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine